Koordinātas: 56°59′02″N 24°08′54″E﻿ / ﻿56.98379298516717°N 24.148390842658234°E﻿ / 56.98379298516717; 24.148390842658234
**Mārtiņa Bunkus slepkavība** bija noziegums, kurā algots slepkava 2018. gada 30. maijā nošāva zvērināto advokātu un maksātnespējas administratoru Mārtiņu Bunku.

### Priekšvēsture

Pārtikas vairumtirgotājs SIA *Rego Trade* par maksātnespējīgu atzīts tika 2008. gada pavasarī. Pēc stāšanās maksātnespējas administratora amatā Bunkus konstatēja, ka uzņēmuma bijušie valdes locekļi — Mihails Uļmans, Aleksandrs Budovskis un Dans Vapne — pirms maksātnespējas pasludināšanas izsaimniekojuši *Rego Trade* aktīvus, tāpēc administrators pret viņiem vērsās tiesā ar prasībām par naudas līdzekļu piedziņu.

Latvijas Augstākās tiesas Civillietu tiesu palāta 2012. gadā apmierināja Bunkus prasību, un no Mihaila Uļmana par labu uzņēmumam piedzina 265 626 latus (377 952 EUR).

Bunkus 2016. gadā bija vērsies policijā un tika uzsākts kriminālprocess par nāves draudiem, kas radušies Bunkus ikdienas maršruta posmā gar Rīgas Meža kapiem, kad kāds pretim braucoša motocikla pasažieris vērsis ieroci uz Bunkus pusi.

### Notikumi

Mārtiņu Bunku ar vairākiem šāvieniem noslepkavoja 2018. gada 30. maija rītā ap 8:40, kad viņš brauca savā mašīnā gar Rīgas Meža kapiem. Netālu no notikuma vietas atrada sadedzinātu *Volkswagen LT* automašīnu ar viltotiem valsts numuriem un ar paštaisītu ieroča statīvu.

2021. gada vasarā izplatījās ziņas, ka viens no iespējamiem Bunkus slepkavības izpildītājiem apcietināts Ukrainā, saistībā ar kādu citu noziegumu, bet izmeklēšanas laikā viņš esot sācis liecināt arī saistībā ar Bunkus slepkavību.

2022. gada 24. maijā Valsts policija atklāja, ka slepkavības lietā ir noskaidroti iesaistītie, tajā skaitā pasūtītāji un izpildītāji.

Tika aizturēts uzņēmējs Mihails Uļmans un veikalu tīkla "Mego" līdzīpašnieks Aleksandrs Babenko. 2022. gada novembrī Valsts policija pabeidza izmeklēšanu un lūdza prokuratūru uzsākt kriminālvajāšanu pret četrām personām.

Apsūdzības
----------

* Viktors Krivošejs (dzimis 1974. gadā), Krievijas pilsonis, apsūdzēts par slepkavību sevišķi pastiprinošos apstākļos organizētā grupā, par šaujamieroča, šaujamieroča būtisko sastāvdaļu, munīcijas nelikumīgu apriti un par pirmstiesas kriminālprocesā iegūto ziņu izpaušanu.
* Aleksandrs Babenko (1961), veikalu tīkla "Mego" lielākais īpašnieks, apsūdzēts par slepkavību sevišķi pastiprinošos apstākļos organizētā grupā, slepkavības uzkūdīšanu un atbalstīšanu.
* Mihails Uļmans (1953), SIA "Mono" līdzīpašnieks un "LPB bankas" labuma guvējs, apsūdzēts par slepkavības uzkūdīšanu un slepkavību sevišķi pastiprinošos apstākļos organizētā grupā.
* Arkādijs Judins (1970) apsūdzēts par slepkavību sevišķi pastiprinošos apstākļos organizētā grupā.

2022. gada 8. decembrī Rīgas tiesu apgabala prokuratūra informēja, ka šāvējs ir 1974. gadā dzimušais Krievijas pilsonis Viktors Krivošejs, bet slepkavības organizētājs jau bija miris vardarbīgā nāvē. Apcietinātie uzņēmēji Aleksandrs Babenko un Mihails Uļmans tika apsūdzēti slepkavības pasūtīšanā, solot maksāt 300 tūkstošus eiro. Tie paši cilvēki 2016. gadā bija veikuši Mārtiņa Bunkus slepkavības pirmo mēģinājumu.

Vēlāk kļuva zināms, ka par Bunkus slepkavības tiešo organizatoru izmeklētāji uzskata Genādiju Vaļaginu, kuru 2022. gada martā nošāva viņa automašīnā pie bāra Pļavniekos. Slepkavības gatavošana notikusi Vaļagina dibinātajai akciju sabiedrībai "A.V.V." piederošajā 11 hektārus lielā īpašumā Katlakalnā.

Atsauces
--------

1. ↑  «Bunkus slepkavības lietā apcietinājumu piemēro arī uzņēmējam Uļmanam | Ziņas | LETA». *leta.lv*. Arhivēts no oriģināla, laiks: 2022-05-27. Skatīts: 2022-05-27.
2. ↑  «Noslepkavotais administrators Bunkus 2016. gadā vērsies policijā par draudiem». *www.lsm.lv* (latviešu). Skatīts: 2022-05-27.
3. ↑  «Administratora Bunkus slepkavībā iesaistītajā automašīnā atrod paštaisītu statīvu». *www.lsm.lv* (latviešu). Skatīts: 2022-05-27.
4. ↑  «Bunkus slepkavības lietā apcietinājumu piemēro arī uzņēmējam Uļmanam | Ziņas | LETA». *leta.lv*. Arhivēts no oriģināla, laiks: 2022-05-27. Skatīts: 2022-05-27.
5. ↑  «Noskaidroti un aizturēti Bunkus slepkavībā iesaistītie, tostarp pasūtītājs un izpildītājs». *LA.LV* (latviešu). Skatīts: 2022-05-27.
6. ↑  «LTV: Administratora Bunkus slepkavības lietā aizturēti uzņēmēji Mihails Uļmans un Aleksandrs Babenko». *www.lsm.lv* (latviešu). Skatīts: 2022-05-27.
7. ↑  «Apcietina administratora Bunkus slepkavības lietā aizdomās turēto uzņēmēju Babenko». *www.lsm.lv* (latviešu). Skatīts: 2022-05-27.
8. ↑  «Apcietina arī administratora Bunkus slepkavības lietā aizdomās turēto uzņēmēju Uļmanu». *www.lsm.lv* (latviešu). Skatīts: 2022-05-27.
9. 1 2  «Bunkus slepkavības lietā kriminālvajāšanu lūdz sākt pret četrām personām — Mihailu Uļmanu, Aleksandru Babenko, Arkādiju Judinu un kādu 1974. gadā dzimušu Krievijas pilsoni. par slepkavību sevišķi pastiprinošos apstākļos organizētā grupā, par šaujamieroča, šaujamieroča būtisko sastāvdaļu, munīcijas nelikumīgu apriti un par pirmstiesas kriminālprocesā iegūto ziņu izpaušanu bez izmeklētāja vai prokurora atļaujas». *www.lsm.lv* (latviešu). Skatīts: 2022-11-28.
10. ↑  Bunkus slepkavības lietā — apsūdzības trim personām lsm.lv 2022. gada 8. decembrī
11. ↑  Bunkus slepkavības lieta izmeklētājiem skaidra līdz pat detaļām lsm.lv 2023. gada 14. maijā

Ārējās saites
-------------

* Martins Bunkus Justice Foundation Arhivēts 2022. gada 29. maijā, *Wayback Machine* vietnē.